CELEX: 32019D0896
Language: hu
Date: 2019-05-28 00:00:00
Title: A Bizottság (EU) 2019/896 végrehajtási határozata (2019. május 28.) az (EU) 2019/450 végrehajtási határozatnak a nem teherhordó falként alkalmazott belső válaszfalrendszerekre, a mechanikusan rögzített, hajlékony tetőszigetelő lemezrendszerekre, a vékony fém kompozit lapokra, a betonadalékszerként alkalmazott rugalmas, mikroüreges golyókra, a fedéshez alkalmazott rögzítőelemekre, valamint a műanyag lapokból készült borítással rendelkező, önhordó, fényáteresztő tetőszerkezetekre vonatkozó európai értékelési dokumentumok tekintetében történő módosításáról (EGT-vonatkozású szöveg.)

29.5.2019   
               
               
                  HU
               
               
                  Az Európai Unió Hivatalos Lapja
               
               
                  L 142/69
               
            
         A BIZOTTSÁG (EU) 2019/896 VÉGREHAJTÁSI HATÁROZATA
         (2019. május 28.)
         az (EU) 2019/450 végrehajtási határozatnak a nem teherhordó falként alkalmazott belső válaszfalrendszerekre, a mechanikusan rögzített, hajlékony tetőszigetelő lemezrendszerekre, a vékony fém kompozit lapokra, a betonadalékszerként alkalmazott rugalmas, mikroüreges golyókra, a fedéshez alkalmazott rögzítőelemekre, valamint a műanyag lapokból készült borítással rendelkező, önhordó, fényáteresztő tetőszerkezetekre vonatkozó európai értékelési dokumentumok tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az építési termékek forgalmazására vonatkozó harmonizált feltételek megállapításáról és a 89/106/EGK tanácsi irányelv hatályon kívül helyezéséről szóló, 2011. március 9-i 305/2011/EU európai parlamenti és tanácsi rendeletre (1) és különösen annak 22. cikkére,
         mivel:
         
                     (1)
                  
                  
                     A 305/2011/EU rendeletnek megfelelően a műszaki értékelést végző szerveknek az európai értékelési dokumentumokban foglalt módszereket és kritériumokat kell alkalmazniuk – mely dokumentumok hivatkozásait közzétették az Európai Unió Hivatalos Lapjában – az olyan építési termékek teljesítményének értékelése során, amelyek alapvető jellemzőik tekintetében az említett dokumentumok hatálya alá tartoznak.
                  
               
                     (2)
                  
                  
                     A 305/2011/EU rendelet 19. cikkének megfelelően, a gyártóktól érkezett számos európai műszaki értékelésekre vonatkozó kérelmet követően a műszaki értékelést végző szervek szervezete számos európai értékelési dokumentumot dolgozott ki és fogadott el.
                  
               
                     (3)
                  
                  
                     Az európai értékelési dokumentumok a nem teherhordó falként alkalmazott belső válaszfalrendszerekre, a mechanikusan rögzített, hajlékony tetőszigetelő lemezrendszerekre, a vékony fém kompozit lapokra, a betonadalékszerként alkalmazott rugalmas, mikroüreges golyókra, a fedéshez alkalmazott rögzítőelemekre, valamint a műanyag lapokból készült borítással rendelkező, önhordó, fényáteresztő tetőszerkezetekre vonatkoznak. Az európai értékelési dokumentumok tartalmazzák legalább az építési termék általános leírását, a termék gyártó által meghatározott rendeltetése szempontjából lényeges, továbbá a gyártó és a műszaki értékelést végző szervek szervezete által közösen megállapított alapvető jellemzők felsorolását és azokat a módszereket és feltételeket, amelyek ezen alapvető jellemzők tekintetében a termék teljesítményének értékeléséhez szükségesek.
                  
               
                     (4)
                  
                  
                     Míg a nem teherhordó falként alkalmazott belső válaszfalrendszerekre, a mechanikusan rögzített, hajlékony tetőszigetelő lemezrendszerekre és a műanyag lapokból készült borítással rendelkező, önhordó, fényáteresztő tetőszerkezetekre vonatkozó európai értékelési dokumentumokat azzal a céllal adták ki, hogy felváltsák az azoknak megfelelő, korábban alkalmazott, európai műszaki engedélyre vonatkozó iránymutatásokat (ETAG), addig a vékony fém kompozit lapokra, a betonadalékszerként alkalmazott rugalmas, mikroüreges golyókra és a fedéshez alkalmazott rögzítőelemekre vonatkozó európai értékelési dokumentumok alapját kizárólag egyéni gyártók európai műszaki értékelések iránti kérelmei alkotják.
                  
               
                     (5)
                  
                  
                     A Bizottság megvizsgálta, hogy a műszaki értékelést végző szervek szervezete által készített európai értékelési dokumentumok megfelelnek-e a 305/2011/EU rendelet I. mellékletében szereplő, az építményekre vonatkozó alapvető követelményekkel kapcsolatban támasztott elvárásoknak.
                  
               
                     (6)
                  
                  
                     A műszaki értékelést végző szervek szervezete által készített európai értékelési dokumentumok megfelelnek a 305/2011/EU rendelet I. mellékletében szereplő, az építményekre vonatkozó alapvető követelményekkel kapcsolatban támasztott elvárásoknak, mivel az e határozat (3) preambulumbekezdésében felsorolt elemeket megfelelően beépítették a dokumentumokba. Ezért a szóban forgó európai értékelési dokumentumok hivatkozásait indokolt közzétenni az Európai Unió Hivatalos Lapjában.
                  
               
                     (7)
                  
                  
                     Az európai értékelési dokumentumok jegyzéke az (EU) 2019/450 bizottsági végrehajtási határozatban (2) jelent meg. Az egyértelműség érdekében az új európai értékelési dokumentumok hivatkozásait fel kell venni a szóban forgó jegyzékbe.
                  
               
                     (8)
                  
                  
                     Az (EU) 2019/450 végrehajtási határozatot ezért ennek megfelelően módosítani kell.
                  
               
                     (9)
                  
                  
                     Annak érdekében, hogy az európai értékelési dokumentumokat a lehető leghamarabb alkalmazni lehessen, ez a határozat a kihirdetése napján lép hatályba,
                  
               ELFOGADTA EZT A HATÁROZATOT:
         
            1. cikk
            Az (EU) 2019/450 végrehajtási határozat melléklete e határozat mellékletének megfelelően módosul.
         
         
            2. cikk
            Ez a határozat az Európai Unió Hivatalos Lapjában való kihirdetésének napján lép hatályba.
         
         
            Kelt Brüsszelben, 2019. május 28-án.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 88., 2011.4.4., 5. o.
         
         
            (2)  A Bizottság (EU) 2019/450 végrehajtási határozata (2019. március 19.) az építési termékekre vonatkozó, a 305/2011/EU európai parlamenti és tanácsi rendelet támogatására kidolgozott európai értékelési dokumentumok közzétételéről (HL L 77., 2019.3.20., 78. o.)
      
      
         
            MELLÉKLET
            Az (EU) 2019/450 végrehajtási rendelet melléklete a következő sorokkal egészül ki:
            
                        „030351-00-0402
                     
                     
                        Mechanikusan rögzített, hajlékony tetőszigetelő lemezrendszerek
                        (az ETAG 006 műszaki előírás helyébe lép)
                     
                  
                        210005-00-0505
                     
                     
                        Nem teherhordó falként alkalmazott belső válaszfalrendszerek
                        (az ETAG 003 műszaki előírás helyébe lép)
                     
                  
                        210046-00-1201
                     
                     
                        Vékony fém kompozit lapok
                     
                  
                        220089-00-0401
                     
                     
                        Műanyag lapokból készült borítással rendelkező, önhordó, fényáteresztő tetőszerkezetek
                        (az ETAG 010 műszaki előírás helyébe lép)
                     
                  
                        260017-00-0301
                     
                     
                        Betonadalékszerként alkalmazott rugalmas, mikroüreges golyók
                     
                  
                        331924-00-0602
                     
                     
                        Fedéshez alkalmazott rögzítőelemek”